病後謝友人顧問
作者：黄庚
朝代：宋

paragraphs: 索居坐孤陋，却掃甘隠淪。
荒徑無轍迹，蓬藋方蓁蓁。
風雨撼四壁，一榻寄屈伸。
誰念相如病，豈堪原憲貧。
友人隔河梁，懷思賦停雲。
柴車忽過我，問勞何殷勤。
促膝話契闊，道合情更親。
語言邁流俗，意氣含至真。
情懷談不盡，澣我胸中塵。
盤蔬與束脯，草草爲爾陳。
瓦盆煮新酒，味有太古春。
非徒洗磈磊，亦足消鬰陻。
北窗坐終日，薄暝生秋旻。
斜陽戀客影，把袂不忍分。
此去歲月邁，何時復相親。
我輩重道義，勢利何足云。
榮華易消歇，德齒久彌新。
願言保名節，努力配古人。